Κωνσταντίνος Μπαρμπαρούσης

Βιογραφικά στοιχεία

Γεννήθηκε στο χωριό Μαχαιράς του Δήμου Ξηρομέρου στο νομό Αιτωλοακαρνανίας. Έχει τελειώσει το Τεχνικό Λύκειο με την ειδικότητα του Ηλεκτρολόγου Μηχανικού και εργάζεται σαν αγρότης και κτηνοτρόφος. Είναι παντρεμένος και έχει τέσσερα παιδιά.
Κατά τη διάρκεια της θητείας του ως βουλευτής της Χρυσής Αυγής ενεπλάκη σε διάφορες δικαστικές υποθέσεις, αλλά και στη δικαστική έρευνα για το κόμμα που ακολούθησε τη δολοφονία του Παύλου Φύσσα το 2013.
Διαγράφηκε από το κόμμα στις 15 Ιουνίου 2018 ύστερα από δημόσιο κάλεσμα του στις Ένοπλες Δυνάμεις να συλλάβουν τον Πρόεδρο της Δημοκρατίας, τον Πρωθυπουργό και τον υπουργό εθνικής Άμυνας, δηλώσεις που επέσυραν έρευνα για προπαρασκευαστικές πράξεις εσχάτης προδοσίας. Τον Ιανουάριο του 2019 επέστρεψε στη ΚΟ του κόμματος.

Δικαστικές υποθέσεις

Από το 2012 μέχρι σήμερα έχει δικαστεί για μία σειρά ποινικών αδικημάτων που αφορούν την εμπλοκή του στη νεοναζιστική ομάδα της Χρυσής Αυγής. Συγκεκριμένα το 2014 του επιβλήθηκε πρόστιμο 20.000 ευρώ, κατ'οίκον περιορισμός και απαγόρευση εξόδου από τη χώρα για τα κακουργήματα της ένταξης και διεύθυνσης εγκληματικής οργάνωσης. Πρόκειται για την δικαστική διερεύνηση που ακολούθησε μετά τη δολοφονία του Παύλου Φύσσα .
Αντίστοιχα, το 2014 δικάστηκε για παράνομη βία, απρόκλητη φθορά, αντιποίηση αρχής και παραβίαση του νόμου περί φυλετικών διακρίσεων, αλλά τελικώς αθωώθηκε για τα επεισόδια που προκάλεσε μαζί με άλλα μέλη της Χρυσής Αυγής στη λαική αγορά του Μεσολογγίου. Επίσης, ο προσωπικός του φρουρός φερόταν να εμπλέκεται στην υπόθεση και του επιβλήθηκε ποινή φυλάκισης 13 μηνών.
Τον Αύγουστο του 2016 ενεπλάκη σε ξυλοδαρμό αστυνομικού σε καφενείο του Αγρινίου. Ο βουλευτής μαζί με μια ομάδα 5-6 ατόμων έφτασαν στο χωριό Ξηρόμερο με δύο οχήματα και αφού κατέβηκαν, του επιτέθηκαν με λοστούς και άλλα αντικείμενα.

Δημόσιο κάλεσμα σε πραξικόπημα

Στις 15 Ιουνίου 2018 από το βήμα της Βουλής με αφορμή την αντιπαράθεση μεταξύ Χρυσής Αυγής και της κυβέρνησης ΣΥΡΙΖΑ, κάλεσε δημόσια τον Ελληνικό στρατό να συλλάβει το πρωθυπουργό και τον Πρόεδρο της Δημοκρατίας και τον Υπουργό Εθνικής Άμυνας. Εν συνεχεία ζήτησε και τον αποκεφαλισμό του πρωθυπουργού της χώρας και άλλων μελών της κυβέρνησης του Αλέξη Τσίπρα με τη φράση «Τα κεφάλια σας στις Πρέσπες» (τον τόπο όπου προγραμματιζόταν η υπογραφή της συμφωνίας). Η ομιλία του χειροκροτήθηκε από όσους βουλευτές του κόμματος ήταν στην βουλή εκείνη τη στιγμή.
Με αφορμή τις δηλώσεις αυτές, ο πρόεδρος της ΚΟ της Χρυσής Αυγής Νίκος Μιχαλολιάκος ανακοίνωσε την οριστική διαγραφή του βουλευτή με επιστολή στον Πρόεδρο της Βουλής. Ο εισαγγελέας έδωσε παραγγελία για κατεπείγουσα έρευνα ως προς την τέλεση των αδικημάτων της εσχάτης προδοσίας και των προπαρασκευαστικών πράξεων εσχάτης προδοσίας ζητώντας να κινηθεί σε βάρος του βουλευτή η αυτόφωρη διαδικασία. 
Το απόγευμα της ίδιας μέρας ο Μπαρμπαρούσης ανακάλεσε τις δηλώσεις του, αρνούμενος ότι είχε πρόθεση να αμφισβητήσει τη συνταγματική νομιμότητα. Κατηγόρησε την κυβέρνηση για εκμετάλλευση και παρερμηνεία, ενώ χαρακτήρισε γελοίο τον ισχυρισμό ότι η δήλωσή του συνιστά προπαρασκευαστική ενέργεια για κατάλυση του πολιτεύματος. Την ίδια νύχτα διέφυγε της συλλήψεως μετά από καταδίωξη υψηλής ταχύτητας υπο καταρρακτώδη βροχή στην Ολυμπία Οδό, στην διάρκεια της οποίας μάλιστα φαίνεται πως επιχείρησε να παρασύρει τροχονόμους που προσπάθησαν να τον σταματήσουν. Για τις πράξεις του αυτές σχηματίστηκε ξεχωριστή δικογραφία.  
Συνελήφθη στις 18 Ιουνίου από την αντιτρομοκρατική υπηρεσία στην Πεντέλη και αφέθηκε ελεύθερος στις 21 Ιουνίου, αφού του επέβαλαν εγγύηση 30.000 ευρώ, απαγόρευση εξόδου από τη χώρα και εμφάνιση στο αστυνομικό τμήμα της περιοχής του τρεις φορές το μήνα.